**Intervju – Predsjednik Crne Gore Milo Đukanović**

**(Pressing, N1 – 30.09.2020)**

**AMIR ZUKIĆ, N1:** „Dobro veče gospodine Đukanoviću i hvala što ste pristali da Vaš prvi televizijski intervju video vezom iz Podgorice bude upravo na N1.“

**MILO ĐUKANOVIĆ, PREDSJEDNIK CRNE GORE:** „Dobro veče i hvala Vam na interesovanju.“

**AMIR ZUKIĆ, N1:** „Godinama već stvara se atmosfera da bi Vaš pad značio i pad nezavisnosti Crne Gore svih vrijednosti za koje se Vaša vlast zalagala – pad članstva u NATO-u, pad građanske države i građanskog društva, dok je opozicija tvrdila da pričom o ugroženosti Crne Gore Vi zapravo krijete kriminal i korumpiranost režima. Evo, mjesec dana nakon izbora u koalicijskom sporazumu nove većine nema upitnosti nezavisnosti Crne Gore, članstva u NATO-u, priznanja Kosova, nema najave referenduma o ključnim pitanjima, što je sve zapravo bilo dio kampanje doskorašnje opozicije. Je li ovo taktika nove većine ili stvarna promjena ciljeva? “

**MILO ĐUKANOVIĆ, PREDSJEDNIK CRNE GORE:** „Pa prije svega, htio bih da skrenem pažnju da ovdje nije riječ ni o kakvom padu, niti je ponajmanje, da kažem, riječ o padu bilo koga lično, uključujući i mene. Kao što ste podsjetili, ja sam 2018. godine izabrani predsjednik Crne Gore na neposrednim izborima, sa osvojenih 54 posto podrške, i sa mandatom koji će trajati još nešto kraće od tri godine. Dakle, na parlamentarnim izborima opet nije se dogodio nikakav pad. Nakon 30 godina na vlasti Demokratska partija socijalista (DPS) je zajedno sa koalicionim partnerima osvojila jedan mandat manje od nove parlamentarne većine. Dakle, možemo zaista kazati da se nije dogodio nikakav nedostojanstven ishod za proevropsku politiku u Crnoj Gori. Dogodilo se nešto što se, rekao bih, uobičajeno događa u demokratskim društvima. Crna Gora pretenduje da bude demokratsko društvo. Dakle, dogodila se promjena vlasti na izborima koje smo okvalifikovali da su predstavljali ambijent za slobodno iskazanu volju građana Crne Gore, i na izborima čiji smo ishod priznali odmah iste večeri na dan obavljanja parlamentarnih izbora. Kao što se podsjetili, dakle, tokom kampanje je uglavnom od strane onih koji sada predstavljaju novu parlamentarnu većinu zagovarana jedna politika koja se u suštini oštro konfrontirala sa svim dosadašnjim ostvarenjiima savremene Crne Gore. Vi ste kazali da nije bila, da kažem, iskonstruisana optužba od strane dosadašnje vlasti da naši konkurenti žele da Crnu Goru skrenu sa njenog puta proevropskog razvoja. To su govorili oni. Oni su govorili da je problem nastao kad je Crna Gora obnovila nezavisnost, da je koristeći kapacitet nezavisnosti i suverenosti Crna Gora donosila neke odluke koje su bile, kako oni voli da kaže, protivni interesima srpskog naroda i protivno interesima Rusije na BalkanU, te da će svojom pobjedom na izborima, koju su najavljivali ne samo na ovim izborima, nego u mnogo prethodnih izbornih ciklusa, da će pobjedom na tim izborima oni promijeniti strateški kurs kretanja Crne Gore. Njihova se pobjeda dogodila na ovim izbora, kao što sam...“

**AMIR ZUKIĆ, N1:** „Zašto toga nema u koalicijskom sporazumu?“

**MILO ĐUKANOVIĆ, PREDSJEDNIK CRNE GORE:** „...Da da, to sam upravo želio da dodam. Dakle, sve što se događa u ovih mjesec dana nakon završenih parlamentarnih izbora, pokazuje sklonost ljudi koji predvode pobjedničku koaliciju da, zapravo, koriguju ono što su bile njihove predizborne najave. Kazali ste da su potpisali trojni sporazum, kojim u suštini odaju priznanje onome što je Crna Gora uradila u prethodnom periodu. Oni su kazali da ne žele da mijenjaju strateški pravac spoljne politike Crne Gore, da prihvataju crnogorsko članstvo u NATO i da žele da nastave hod ka Evropskoj uniji (EU). Takođe, kazali su da žele da poštuju sve ono što su međunarodno preuzete obaveze, uključujući i priznanje Kosova, i da poštuju državno-pravni status Crne Gore i državne simbole Crne Gore. Primijetili ste dobro da je to jedna nova retorika, a ono što ja želim da dodam, dakle, kao ozbiljni ljudi ne treba da sudimo o najavama, treba da sudimo o djelima, i dajte, dakle, da zajedno damo vremenu, da vidimo da li će to što su čelnici nove vladajuće većine, nove parlamentarne većine u Crnoj Gori najavili, zaista biti njihova politika. Kao odgovorna i državotvorna opozicija najavili smo da će njihova politika imati podršku od strane nas kao najjače opozicione partije za sve ono što će predstavljati kontinuitet borbe za nove vrijednosti. Dakle, za građansku Crnu Goru, za multietničku demokratiju i za evropski sistem vrijednosti u Crnoj Gori.“

**AMIR ZUKIĆ, N1:** „Istovremeno, čelnici doskorašnje opozicije traže, gospodine Đukanoviću, nakon što su preuzeli Skupštinu, uskoro će preuzeti i Vladu, traže od Vas da odete, da podnesete ostavku na poziciju predsjednika Crne Gore. Hoćete li to učiniti?“

**MILO ĐUKANOVIĆ, PREDSJEDNIK CRNE GORE:** „Već sam odgovorio na to da, naravno, neću učiniti, zato što smo mi sada imali parlamentarne izbore. Na tim parlamentarnim izborima DPS, koju ja predvodim, je ostala ubjedljivo najjača parlamentarna partija u Crnoj Gori, koja i na ovim izborima ima osvojenih preko 35 posto podrške biračkog tijela Crne Gore, ali na ovim izborima nijesmo odlučivali o Predsjedniku Crne Gore. O Predsjedniku Crne Gore smo odlučivali 15. aprila 2018. godine. Ponavljam, na tim izborima sam u prvom krugu dobio 54 posto podrške građana Crne Gore, iskoristio sam nešto duže od dvije godine mandata, i imam vrlo čvrstu namjeru da svoj mandat do kraja koristim, u cilju dobrobiti države na čijem sam čelu“.

**AMIR ZUKIĆ, N1:** „Je li to ujedno i odgovor i onima koji Vam poručuju da ne možete ostati na poziciji predsjednika, da ćete završiti u zatvoru - ili Vi ili oni? “

**MILO ĐUKANOVIĆ, PREDSJEDNIK CRNE GORE:** „Pretpostavljam da ste ovim citirali izjavu ne nikoga od mojih političkih konkurenata. Citirali ste izjavu jednog odbjeglog kriminalca, koji je nakon što je oštetio Crnu Goru...“

**AMIR ZUKIĆ, N1:**  „Duško Knežević je to rekao u programu na N1 TV, predsjednik Atlas grupe, da će se vratiti uskoro u Crnu Goru i da tu nema mjesta za vas dvojicu na slobodi, da jedan mora završiti u zatvoru“.

**MILO ĐUKANOVIĆ, PREDSJEDNIK CRNE GORE:** „Zamislite te pretencioznosti. Riječ je o čovjeku koji je pod nekoliko optužnica Specijalnog tužilaštva u Crnoj Gori, riječ o čovjeku koji je do prije nekih deset ili petnaest dana bio na međunarodnoj potjernici Interpola, riječ je o čovjeku koji je u režimu strogog nadzora u Londonu. Kao što znate londonske vlasti su donijele odluku kojom su mu zabranile da se približava aerodromima i željezničkim stanicama, da kojim slučajem ne bi izmakao njihovom nadzoru. U proceduri je odlučivanje o njegovom izručenju Crnoj Gori po zahtjevu naših pravosudnih organa i sada takav čovjek izriče ocjene i saopštava da on ili oficijalni šef države Crne Gore neće biti na slobodi kada se on vrati u Crnu Gori. Dakle, moj odgovor je: Jedva čekam da promijeni ono što je očigledno njegov naum, jer ponavljam riječ je o odbjeglom kriminalcu, da promijeni naum da bježi od pravde i jedva čekam da se vrati u Crnu Goru, jedva čekam da saopšti sve to što ima da saopšti pravosudnim organima Crne Gore, a onda nije teško pretpostaviti ko će se gdje naći, ko će biti u zatvoru, a ko će nastaviti da obavlja javne funkcije u državi Crnoj Gori“.

**AMIR ZUKIĆ, N1:** „Bojite li se Vi gospodine Đukanoviću krivičnih prijava koje i čelnici opozicije najavljuju protiv Vas?“

**MILO ĐUKANOVIĆ, PREDSJEDNIK CRNE GORE:** „Ne bojim se, dakle, nikakvih krivičnih prijava. Ja sam čovjek koji duže od 30 godina obavlja javne funkcije u državi Crnoj Gori. Kao što znate, svih tih 30 godina sam imao oštru konkurenciju, i rekao bih, često neprimjerenu kritiku od strane te konkurencije. Vrlo često su optužbe protiv mene dolazile i sa drugih, uglavnom, regionalnih adresa, najčešće iz Beograda, ali i od strane probeogradske opozicije u Crnoj Gori. Dakle, ne bojim se, zbog toga što znam kako sam radio i znam da sam se uvijek trudio da bespogovorno poštujem ono što je ustavno-pravni sistem Crne Gore, tako da moj status kao građanina ne zavisi od toga koja će politička vlast biti u Crnoj Gori. Moj status zavisi od onog što sam ja do sada radio i uradio za Crnu Goru, i zbog toga nema nikakvog mjesta zebnji. Ubijeđen sam apsolutno da je riječ samo o jednoj gruboj, neargumentovanoj političkoj retorici, čiji je cilj bio da proizvede rezervu i animoznost biračkog tijela prema meni i prema političkoj strukturi koju sam predstavljao. Evo sada imamo takav ishod na nedavnim parlamentarnim izborima u Crnoj Gori i ubijeđen sam da će nadležni državni organi obavljati svoj posao kao i do sada – odgovorno, u skladu sa Ustavom i da neće suditi bilo kom pojedincu na osnovu neodgovorne i nečinjenične političke retorike“.

**AMIR ZUKIĆ, N1:** „Rekli ste jasno da nećete podnijeti ostavku na poziciju predsjednika Crne Gore, a kada ćete formalno dati mandat Zdravku Krivokapiću za formiranje Vlade Crne Gore? Iz opozicije Vas optužuju da odugovlačite, zašto mu ne date mandat? “

**MILO ĐUKANOVIĆ, PREDSJEDNIK CRNE GORE:** „Kao što pretpostavljam znate, Ustavom predviđeni rok za to je mjesec dana i mislim da još uvijek nije poteklo ni sedam dana od tog roka, prema tome, teško da možemo govoriti o odugovlačenju, posobno ne možemo govoriti o kršenju Ustavom i zakonom predviđenih rokova. Dakle, nema nikakve sumnje da ću u predviđenom roku obaviti svoj posao i da će onaj kandidat za poziciju mandatara, koji bude imao potpise 41-og poslanika u crnogorskom parlamentu, od mene, kao predsjednika Crne Gore dobiti mandat za sastav vlade“.

**AMIR ZUKIĆ, N1:** „Nadate li se da bi neko od ovih 41 mogao promijeniti mišljenje?“

**MILO ĐUKANOVIĆ, PREDSJEDNIK CRNE GORE:** „Nemam takvih kalkulacija, kao što znate od strane političke konkurencije bilo je najava i uoči izbora, i neposredno nakon izbora, da će se dosadašnja vlast, na čelu sa mnom, baviti nekim postizbornim političkim inženjeringom i pokušajem prekrajanja izborne volje građana. Od prve izjave, na dan izbora, dakle, nakon što su prvi rezultati stigli u izborne štabove, saopštio sam da prihvatamo izbornu volju građana i da ni na koji način nećemo opstruirati konstituisanje nove vlasti“.

**AMIR ZUKIĆ, N1:** „Evo da završimo ovu priču o ostavkama i izborima, ostajete li na čelu Vašeg DPS-a? “

**MILO ĐUKANOVIĆ, PREDSJEDNIK CRNE GORE: „**Ja sam predsjednik Demokratske partije socijalista. Poslednji mandat na tom mjestu sam dobio na Kongresu koji je održan krajem prošle godine. Kao što, pretpostavljam znate, ovih dana smo se dogovorili da tragom izbornih rezultata na parlamentarnim izborima do kraja godine održimo vanredni Kongres Demokratske partije socijalista i to će biti prilika da razgovaramo o svim pitanjima, uključujući i neophodne kadrovske promjene sa ciljem da jedna ozbiljna i u demokratskoj javnosti Crne Gore utemeljena partija, kakva je Demokratska partija socijalista, što brže povrati onaj dio izgubljenog povjerenja od strane građana Crne Gore, i preporuči se za nastavak najodgovornije uloge u vođenju državne politike“.

**AMIR ZUKIĆ, N1:** „Evo gospodine Đukanoviću, ovim večarašnjim intervjuom Vi umirujete na neki način stanje u Crnoj Gori, ali prije svega desetak dana poručili ste da ćete braniti Crnu Goru svim sredstvima, ako zatreba i oružjem iz šume. Kako mislite braniti Crnu Goru, gospodine Đukanoviću, kada će nova većina preuzeti sve poluge vlasti u vašoj državi? “

**MILO ĐUKANOVIĆ, PREDSJEDNIK CRNE GORE:** „Ne mislite valjda da se povlačim od te izjave. Kazao sam da ćemo se svim sredstvima suprostaviti bilo kome ko pokuša da ugrozi državu Crnu Goru i našu slobodu. Da li mislite da je Trinaestojulski ustanak '41 godine bio parlamentarni odgovor onima koji su pokušali da sa pozicija fašizma ugroze slobodu građana Crne Gore? Pa nije, naravno. Dakle, govorimo u pretpostavkama. Ja ne vjerujem da će do toga doći, vjerujem da ćemo imatu priliku da u parlamentarnoj političkoj borbi vodimo dijalog oko toga kojim će se pravcem i kojom dinamikom Crna Gora kretati ka zacrtanim ciljevima, ali pošto ste me pitali, ako bi promjena vlasti podrazumijevala ugrožavanje državnog statusa Crne Gore, onda je moj odgovor ovakav kakav ste ga i sami interpretirali. Protiv ugrožavanja državnosti Crne Gore i naše slobode, borićemo se svim sredstvima uključujući i ona sredstva koja su koristili naši preci u odbrani crnogorske države i crnogorske slobode“.

**AMIR ZUKIĆ, N1:** „Šta znači poruka kandidata za premijera Crne Gore Zdravka Krivokapića da Crna Gora ne treba slaviti 9. maj kao Dan pobjede, nego 23. i 24. septembar kada je u Skupštini Crne Gore izabrana nova vlast? “

**MILO ĐUKANOVIĆ, PREDSJEDNIK CRNE GORE:** „To bi pitanje trebalo uputiti autoru te izjave. Za mene to ne predstavlja neko veliko iznenađenje zato što znam da je gospodin Krivokapić kao autor te izjave u suštini predstavnik jedne strukture koja u kontinuitetu poslednjih 30 godina pokušava da relativizira antifašističke vrijednosti Crne Gore. Dakle, nema nikakve sumnje da je gospodin Krivokapić po vlastitom priznanju predstavnik Srpske pravoslavne crkve (SPC) u novoj parlamentarnoj većini, a SPC je prema kazivanju njenih čelnika već od '89 godine od njihovog dolaska u Crnu Goru, došla sa namjerom da miri Crnu Goru a pomirenje u njihovoj interpretaciji jeste potiranje razlika između onog što su učinili za Crnu Goru antifašisti, i onoga što su uradili saradnici fašističkog okuipatora. Crna Gora je veoma ponosna na svoju antifašističku tekovinu, mi smatramo da je to najvrjedniji dio temelja Crne Gore, da je to najvrjedniji dio naše ukupne hiljadugodišnje istorije i tradicije, i naravno da nijesmo dozvolili tokom prethodnih 30 godina bilo kome da ugrozi to što je naša identitetska vrijednost, pa nećemo naravno dozvoliti ni onima koji se danas u njihovo ime predstavljaju kao novi politički lideri u Crnoj Gori“.

**AMIR ZUKIĆ, N1:** „Zašto sveštenici SPC posreduju u formiranju nove Vlade Crne Gore? “

**MILO ĐUKANOVIĆ, PREDSJEDNIK CRNE GORE:** „ Pa zbog toga što je osnovna ideja te politike ideja posrbljavanja Crne Gore. Kao što znate, od vremena obnove crnogorske nezavisnosti, Demokratska partija socijalista veoma odlučno insistira na novom sistemu vrijednosti. Mi insistiramo na građanskoj državi Crnoj Gori uprkos čestim pokušajima prosrpske opozicije da Ustavom preformuliše Crnu Goru. Kao što znate, u Ustavu je zapisano da je Crna Gora građanska država, prosrpska opozicija je tražila da se Crna Gora definiše kao država srpskog i crnogorskog naroda. Pored toga, insistiramo na multietničkoj demokratiji. Odnos prema manjinama, takođe, te nacionalističke opozicije u Crnoj Gori znate. U kontinuitetu, a posebno imali ste prilike da neke od tih slika vidite u prvim danima nakon izbora, i takođe, znate da insistiramo na evropskom sistemu vrijednosti, i mislimo da smo već napravili ozbiljne pomake na tom planu, insistiramo, dakle, da je Crna Gora već 2017. godine postala članica evroatlanskog saveza, što je podrazumijevalo usvajanje do određenog nivoa najvažnijih evropskih vrijednosti, da smo nakon toga nastavili da vrijedno radimo na ostvarivanju svih tih vrijednosti kako bi Crnu Goru učinili sastavnim dijelom Evropske unije (EU). Nasuprot tome, nacionalistička opozicija u kontinuitetu, a posebno u predizbornoj kampanji, potpomognuta SPC je željela da Crnu Goru odvrati od tih vrijednosti, i ta politika uporno insistira da je Crna Gora srpska država, da je Crna Gora država koja bi morala biti u okviru strateških bezbjednosnih i vanjsko političkih interesa Rusije. Dakle, ta politika je u svojoj retorici i tokom kampanje insistirala da je NATO savez zapravo četvrti rajh, a da je evropska civilizacija zapravo civilizacija trulih vrijednosti i da zbog toga Crna Gora griješi kada insistira na usvajanju evropskog sistema vrijednosti i na ostvarivanju članstva u EU, dakle, jasno je potpuno da je udarna pesnica takve politike u kontinuitetu i u predizbornoj kampanji u ime velikosrpskog nacionalizma i ruskih imperijalnih interesa na Balkanu bila SPC, i otuda je, rekao bih, i vrlo logičan odgovor na Vaše pitanje – sveštenici SPC su djelovali i dalje djeluju u skladu sa tim nacionalističkim interesima, interesima za identitetsko potiranje Crne Gore“.

**AMIR ZUKIĆ, N1:** „Ali, lider pokreta URA Dritan Abazović kaže da njemu nije problem što se u crkvi razgovara o formiranju vlasti i da bi on to učinio i u džamiji, i u katedrali ako treba? “

**MILO ĐUKANOVIĆ, PREDSJEDNIK CRNE GORE:** „Pretpostavljam da da je riječ, da kažem, o jednoj izjavi koja nedovoljno uvažava nešto što je čak i samo ustavno načelo u crnogorskom Ustavu, i rekao bih u Ustavu svake demokratske države, a to je stroga odvojenost države i crkve. Takođe, pretpostavljam da u euforiji pobjedničkog raspoloženja gospodin Abazović previđa da u istoriji hrišćanstva, pa ni na jednom hrišćanskom jeziku nije izgovoreno toliko skaradnih riječi i ocjena koliko je od strane predstavnika SPC izrečeno tokom predizborne kampanje u Crnoj Gori. Dakle, tu zaista nije bilo riječ ni o kakvom vjerskom djelovanju te vjerske organizacije, bilo je riječi i dalje je riječ o isključivo agresivnom političkom i nacionalističkom djelovanju. Prema tome, gospodin Abazović ima pravo da u ovom trenutku euforije zbog svog izbornog uspjeha namjerno previđa te okolnosti, ali vjerujem da razvoj događaja iz dana u dan će vrlo brzo i gospodinu Abazoviću i drugim ljudima, pretpostavljam, nesklonim velikodržavnim projektima pomoći da, rekao bih, do kraja osvijeste opasnosti od projekta čiji su sastavni dio“.

**AMIR ZUKIĆ, N1:** „Vi često ističete povezanost Srbije sa opozicijom u Crnoj Gori i Srbije i Rusije, a iznad svega SPC. Šta znači insistiranje na srpskom svijetu? Vi ste nedavno govorili o trouglu Podgorica – Beograd – Banja Luka, šta to znači? Čujemo ovih dana da ministar odbrane Srbije Aleksandar Vulin predsjednika Srbije Aleksandra Vučića naziva predsjednikom svih Srba“.

**MILO ĐUKANOVIĆ, PREDSJEDNIK CRNE GORE:** „U pravu ste, vrlo često sam govorio poslednjih par godina na tu temu. Govorio sam kao neko ko je bio akter politike 90-ih na prostoru ex Jugoslavije i u svježem sjećanju su mi tadašnja politička i nacionalistička zastranjivanja koja su dovela do strahotnih posljedica na prostorima ex Jugoslavije, i zbog toga sam nalazio za shodno da sa prvom najavom pokušaja aktueliziranja politike velikodržavnih nacionalizama na prostoru Zapadnog Balkana upozorim i domaću i regionalnu, i širu evropsku javnost na opasnosti od tih pojava. Kao što smo zajedno svjedoci, međunarodna javnost nije, rekao bih, sa potrebnom pažnjom ispratila sve to što se događalo u regionu Zapadnog Balkana. U internim razgovorima koje smo vodili često smo čuli ocjene da navodno sve prate, ali da smo daleko ispod radara, plašim se da se ne dogodi ono što se dogodilo 90-ih, kada se pojavimo na radaru da će već biti veliki problem da se retrogradni procesi koji su se u međuvremenu razvili iskontrolišu i zaustave“.

**AMIR ZUKIĆ, N1:** „Šta znače nove geopolitičke igre - ruski uticaj na Balkanu, i šta je krajnji cilj nove američke inicijative za Balkan? Hajde ukratko molim Vas, posebno šta to znači za multietničke države na Balkanu kakve su Crna Gora i Bosna i Hercegovina? “

**MILO ĐUKANOVIĆ, PREDSJEDNIK CRNE GORE:** „Sjetićete se da smo mi početkom 90-ih godina imali sličnu intenciju. Intencija tadašnje politike na prostoru ex Jugoslavije je bila da pokaže da je multietnička demokratija na Balkanu nemoguća i da umjesto toga Balkan treba restruktuirati tako da će se umjesto dosadašnjih formirati tri etnički homogene uvećane države – Velika Srbija, Velika Albanija i Velika Hrvatska. Kao što znate, umjesto toga smo dobili veliku tragediju, i dobili smo gotovo 150.000 ljudskih žrtava na prostoru Jugoslavije. Pomislili smo da je ta politika sahranjena nakon Dejtonskog sporazuma, kao što vidimo nije trebalo dugo, samo 25 godina da opet ožive slične ideje i da kao što sam kazao, da danas nailaze naviše razumijevanja međunarodnih centara nego što je to bilo 90-ih godina...“

**AMIR ZUKIĆ, N1:** „Kada kažete međunarodnih centara, na koga mislite? Da li to ima i podršku Amerike?“

**MILO ĐUKANOVIĆ, PREDSJEDNIK CRNE GORE:** „Pa rekao bih svih međunarodnih centara. Sjetimo se 90-ih godina da je glavnina problema za ono što se kasnije dogodilo na prostoru ex Jugoslavije bila autentično naša. Mi smo krenuli u eskalaciju nacionalizma koji je vremenom prerastao u šovinizam i doveo do pojava etničkog čišćenja, i do krvavog raspleta na prostoru ex Jugoslavije. Nasuprot tome, imali smo EU koja nam je tada nudila članstvo u EU. Ona je tada nudila SFRJ članstvo u EU. Sjećam se jako živo da je i Džejms Bejker kao tadašnji državni sekretar SAD-a ponovio takvu ponudu ključnih zapadnih igrača prema SFRJ. Sjećam se tada i konstruktivne uloge koju je tada zvanična Moskva imala u odnosu na Jugoslaviju. Danas, kada analiziramo političku i bezbjednosnu scenu na Zapadnom Balkanu vidjećemo da restauracija velikodržavnih projekata u značajnoj mjeri predstavlja refleks promjena koje se događaju na širem političkom prostoru, ne samo u našem regionu nego i na evropskom pa i na evroatlanskom prostoru. Tako da danas mogu da kažem da međunarodna zajednica svakako ili jako zakašnjelo reaguje ili uopšte ne reaguje. Sjetićete se, naravno, da smo i do nedavno imali neadekvatne reakcije, sjetićete se da smo na predloge da se koriguju granice na Zapadnom Balkanu po etničkim kriterijumima imali razumijevanja iz određenih zapadnih centara, na sreću u međuvremenu je došlo do korekcije odnosa prema tim predlozima, ali ne treba potcijeniti da se tokom prethodne dvije godine veoma razigravala ta ideja, veoma se razigravala ta logika, i veoma je oživjela, da kažem, logika koja kaže, opet, da na Balkanu multietnička demokratija nije moguća, i da je prava formula za Balkan formiranje uvećanih nacionalnih država, i tada dolazimo i do odgovora na Vaše konkretno pitanje oko srpskog sveta ili srpskog prostora. To je, dakle, samo jedan eufemizam za ono što smo slušali i gledali, čijoj smo tragediji prisustvovali u ranim 90-im godinama. Dakle, to je eufemizam za ideju Velike Srbije, i kao što ste i sami primijetili, 90-ih godina su te ideje iznošene od strane nekih parapolitičkih struktura, čini mi se da su se manje ili više ozbiljni državnici ustezali da ekspliciraju te ideje, kao što vidite danas su to preuzeli ljudi koji obavljaju i najodgovornije poslove u državnoj politici“.

**AMIR ZUKIĆ, N1:** „Je li Srbija odustala od Kosova i okrenula se Crnoj Gori i BiH? Pitam Vas to zato što je nedavno američki ekspert za Balkan Januš Bugajski napisao da je Aleksandar Vučić oživio projekat Velike Srbije, ali da za razliku od Slobodana Miloševića on ne priča o oružanim sukobima, masovnim protjerivanjima i osvajanju teritorija, i da sada Srbija provodi novu taktiku zasnovanu na tri principa: tajno djelovanje, fleksibilnost i strpljenje, ali da je cilj zapravo isti“.

**MILO ĐUKANOVIĆ, PREDSJEDNIK CRNE GORE:** „Pročitao sam tu analizu gospodina Bugajskog. Mogao bih se složiti u najznačajnijem dijelu sa tom analizom. Ja samo zapravo potvrđujem da mi imamo problem sa tom politikom. Mogao bih kazati da u ovoj fazi je očigledno taktiziranje od strane ključnih centara velikodržavnog nacionalizma na Zapadnom Balkanu, vjerovatno opomenuti onim što se dogodilo ranih 90-ih godina oni sada pokušavaju na jedan sofisticiraniji pristup tom istom planu, ali znate, uvijek imamo onaj problem iz onog Čehovljevog dramaturškog pravila, dakle, puška koja u prvom činu visi na zidu, obavezno u zadnjem činu opali. Dakle, igrati se sa retrogradnim idejama, igrati se sa idejama prekrajanja granica na Balkanu sa idejama potiranja suverenosti drugih država i potiranja identiteta drugih naroda ne može se nikako završiti na miran način bez obzira kakva bila taktika onoga ko je autor toga plana. Saglasan sam sa tim da u ovom trenutku prisustvujemo jednoj mekšoj prezentaciji te ideje. Ja, dakle, vjerujem da bi se u ovom trenutku autori tog plana zadovoljili i nekim federalnim ustrojstvom ključnih srpskih centara unutar tog srpskog prostora, ali nema, opet, nikakve sumnje da njihov konačan cilj jeste objedinjavanje tog srpskog prostora, a na taj način ugrožavanje drugih država i ugrožavanje identiteta drugih naroda počev od Crnogoraca“.

**AMIR ZUKIĆ, N1:** „Gospodine Đukanoviću, Vi ste vrlo jasno optužili Srbiju za učešće u izbornom procesu u Crnoj Gori i direktno predsjednika Aleksandra Vučića. Međutim, mnogi mediji u Srbiji pa i u Crnoj Gori, ali i opozicionari u Srbiji i u Crnoj Gori kažu da Vi zapravo imate odlične političke ali i poslovne veze sa Aleksandrom Vučićem. Šta je od toga istina?“

**MILO ĐUKANOVIĆ, PREDSJEDNIK CRNE GORE:** „To naravno nije istina i vidio sam da je to vrlo jasno demantovao i sam predsjednik Vučić. Ja sam to već više puta uradio, u pitanju je jedna obična politička besmislica i konstrukcija kojom konkurenti i moji u Crnoj Gori, a i predsjednika Vučića u Srbiji vjerovatno pokušavaju da ostvare neke svoje kratkoročne političke interese“.

**AMIR ZUKIĆ, N1:** „Imate li Vi ikakve poslovne veze sa Vučićem?“

**MILO ĐUKANOVIĆ, PREDSJEDNIK CRNE GORE:** „Već sam vrlo precizno kazao i u ovom intervjuu i u mnogo prethodnih – nikada nikakve poslovne ni bilo kakve interese mimo javnih interesa iz pozicije premijera Crne Gore ili predsjednika Crne Gore, nijesam imao i nemam ni sa predsjednikom Vučićem ni sa bilo kojim drugim državnikom sa kojim sam se sretao“.

**AMIR ZUKIĆ, N1:** „Je li istina, gospodine Đukanoviću, ovo što pišu mediji bliski doskorašnjoj opoziciji u Crnoj Gori ali i režimski mediji u Srbiji, da biznismeni bliski Vama u Crnoj Gori užurbano rasprodaju imovinu i žele da se sele? “

**MILO ĐUKANOVIĆ, PREDSJEDNIK CRNE GORE:** „Nije istina, makar koliko je meni poznato, nemam nijednu takvu informaciju. Nemam informaciju da bilo ko užurbano prodaje imovinu i napušta Crnu Goru. Naprotiv, rekao bih da su to ljudi koji su u Crnoj Gori zasnovali svoje ozbiljne poslove i koji žele da dalje razvijaju te poslove, a naravno, kada dođe do promjene vlasti posle 30 godina u svakoj zemlji logično je da ljudi koji ulažu svoj kapital zastanu za trenutak da vide da li će im biti obezbijeđen kontinuitet poslovnog ambijenta kojeg su koristili u prethodnom periodu, ili će eventualno doći do poboljšanja tog poslovnog ambijenta, od čega će zavisiti njihove biznis odluke. Dakle, koliko je meni poznato, do sada nema niti jednog biznismena koji je najavio povlačenje iz Crne Gore“.

**AMIR ZUKIĆ, N1:** „Da se vratimo Srpskoj pravoslavnoj crkvi. Gospodine Đukanoviću, Vi ste evo i večeras a i u prethodnom intervjuu koji smo imali prije skoro godinu i po u Podgorici, SPC ocijenili glavnim instrumentom velikosrpske politike, ali mnogi analitičari kažu da ste zapravo Vi direktno doprinijeli izbornom porazu Vašeg DPS-a time što ste insistirali silno na Zakonu o slobodi vjeroispovijesti i da su Vam zapravo popovi došli glave?“

**MILO ĐUKANOVIĆ, PREDSJEDNIK CRNE GORE:** „Dakle, nema nikakve sumnje da je SPC u ovoj kampanji bila politički akter izbornog procesa, i zbog toga sam kazao da je zapravo jedino to nova okolnost. SPC je u kontinuitetu pokušavala da potre najprije državni, a do današnjeg dana i nacionalni i kulturni identitet Crne Gore da bi zapravo posrbila Crnu Goru, želeći takođe i sebe da predstavi starijom od Crne Gore i zaslužnom za nastanak Crne Gore, da Crnu Goru vrati u poziciju teokratske srednjevjekovne države. Vraćamo se na drugi dio Vašeg prethodnog pitanja gdje ste pomenuli Zakon o slobodi vjeroispovijesti... “

**AMIR ZUKIĆ, N1:** „Očekujete li da će taj Zakon sada pasti dolaskom nove vlasti?“

**MILO ĐUKANOVIĆ, PREDSJEDNIK CRNE GORE:** „Znate kako, prvo da odgovorim na Vaše pitanje da li sam ja odgovoran zato što je taj Zakon usvojen, dakle, znate da predsjednik države niti predlaže niti usvaja zakon. Zakon je preložila Vlada, usvojio ga je Parlament i ja sam naravno sa velikim zadovoljstvom podržao usvajanje tog Zakona zato što sam u ranijem mandatu predsjednika Vlade, a bio sam predsjednik Vlade sve do 2016. godine, inicirao i doprinosio nastanku prve verzije tog Zakona smatrajući da je demokratskoj Crnoj Gori neophodno da nakon gotovo 50 godina trajanja Zakona još iz vremena ex Jugoslavije, dakle iz vremena komunističke Jugoslavije, dobije novi savremeni Zakon u evropskom duhu kojim će se definisati sloboda vjeroispovijesti i pravni položaj vjerskih zajednica. Dakle, veoma je interesantno da nijedna druga vjerska zajednica nije imala nikakvih primjedbi na taj Zakon do SPC a iz ovih pobuda koje sam Vam maločas kazao. Dakle, nije samo problem u tretmanu imovinakog pitanja u okviru tog Zakona, jer smo na kraju na zahtjev SPC odnosno njenih eparhija u Crnoj Gori prihvatili da korigujemo te članove Zakona, i da umjesto upravnog postupka za rješavanje imovinskih pitanja se oslonimo isključivo na sudski postupak koji, kao što znate, za poslednju instancu ima Strazburški sud, nego se ispostavilo da su sporni i drugi djelovi Zakona. Veoma je zanimljivo da je sporna i odredba kojom se predviđa registracija vjerskih zajednica u Crnoj Gori. Sve druge vjerske zajednice su prihvatile da budu registrovane u Crnoj Gori, nije SPC zbog tvrdnje njenih velikodostojnika da je ona starija od države Crne Gore pa se ne može registrovati kod države Crne Gore, iako se registrovala u svakoj drugoj državi regiona, Zapadne Evrope i Americi, ispod čega se, dakle, krije ono što je stvarni naum SPC a to je posrbljavanje države Crne Gore, makar i po cijenu da Crna Gora izgubi svoj građanski karakter, i da se nađe pod upravom SPC, i na taj način vrati u status, kao što sam kazao, srednjevjekovne teokratske države“.

**AMIR ZUKIĆ, N1:** „Kratko samo molim Vas, nijeste mi odgovorili očekujete li da sada padne Zakon o slobodi vjeroispovijesti? To neki iz dosadašnje opozicije zapravo postavljaju kao uslov za formiranje vlasti?“

**MILO ĐUKANOVIĆ, PREDSJEDNIK CRNE GORE:** „Da. Ja bih rekao da je to gotovo izvjesno i da je logično da će to biti najmanji zajednički imenitelj konstituisanja nove Vlade. Nakon nezadovoljstva kojeg je izazvao u jednom dijelu nove parlamentarne većine, onaj trojni sporazum o kojem smo govorili, gdje se zapravo nova parlamentarna većina odrekla manje-više svih svojih strateških političkih ciljeva prezentiranih u predizbornoj kampanji. Dakle, vjerujem da je ostalo kao najmanji zajednički imenitelj spremnost svih njih da povuku taj Zakon što zaista ne vidim da je od bilo kakvog kapitalnog značaja. Kazao sam Vam da je ovo pitanje otvoreno u Crnoj Gori i da će to pitanje morati biti zavoreno, makar se sada i povukao Zakon, nema nikakve sumnje da će se oko tog pitanja voditi jedan vrlo živ društveni dijalog i siguran sam da će u tom društvenom dijalogu pobjedu odnijeti ideja građanske države, demokratske i evropske države u kojoj će i SPC imati status jedne od vjerskih zajednica i ništa više od toga“.

**AMIR ZUKIĆ, N1:** „Koliko će formiranje vlasti, samo to još kratko molim Vas, zakomplikovati zahtjev Dritana Abazovića da na ključne pozicije u novoj Vladi ne mogu ući Srbi iz DF-a?“

**MILO ĐUKANOVIĆ, PREDSJEDNIK CRNE GORE:** „Pa ostaje da vidimo. Dakle, vidjeli ste da je to jedan od zahtjeva koje je predočio gospodin Abazović. Rekao bih da ti zahtjevi sada već uživaju podršku i gospodina Krivokapića kao predloženog mandatara, da uživaju podršku i nekih drugih faktora političkog i nepolitičkog života, ali faktora koji vrlo utiču na politička zbivanja u Crnoj Gori, tako da vjerujem da će se narednih dana dogoditi rasplet po tom pitanju. Meni je razumljivo razočarenje ovih tradicionalnih lidera Demokratskog fronta koji su prethodnih decenija vodili borbu za svoje ideje, da sada nakon što su njihove ideje dobile jednu blagu premoć na političkom tržištu Crne Gore na izborima 30. avgusta, dakle, njihovo nezadovoljstvo i njihov revolt da se oni žele odstraniti iz procesa konstituisanja nove vlasti, ali to zaista nije pitanje u koje bih se ja udubljivao, neka to bude predmet dijaloga unutar parlamentarne većine. Vjerujem da će oni na ovaj ili onaj način doći do formule formiranje nove Vlade“.

**AMIR ZUKIĆ, N1:** „Puštate to njima. Jeste li se Vi predali gospodine Đukanoviću, hoćete li se boriti za povratak na vlast?“

**MILO ĐUKANOVIĆ, PREDSJEDNIK CRNE GORE:** „Ni slučajno se nijesam predao, ja sam samo čovjek koji respektuje, koji poštuje ono što je demokratska volja građana Crne Gore. Na izborima 30. avgusta oni su kazali da ne žele da DPS bude nosilac izvršne vlasti u narednom periodu. Iz naše partije smo kazali da poštujemo ono što je slobodna volja građana Crne Gore, da ćemo sa svoje strane učiniti sve da proces transfera vlasti protekne u zakonom predviđenim rokovima i bez bilo kakvih opstrukcija, a da ćemo mi nastaviti veoma odlučno, rekao bih, još borbenije da se zalažemo za one vrijednosti koje smo i do sada promovisali i implementirali u političkom i društvenom životu Crne Gore, i koje, kao što smo kroz prethodne odgovore elaborirali, postaju prihvatljive i onima koji su ih do juče besumučno kritikovali“.

**AMIR ZUKIĆ, N1:** „Rekli ste da je cilj SPC posrbljavanje Crne Gore, u tom smislu posebno će biti izazovan popis stanovništva naredne godine. Mnogi poznavaoci prilika u Crnoj Gori očekuju naredne godine još veće napetosti u vašoj državi, i najavljuje se akcija da se što više ljudi u Crnoj Gori izjasne kao Srbi. Je li to moguće? Posebno Vas to pitam s obzirom da prema poslednjem popisu u Crnoj Gori od 620.000 stanovnika etnički ima skoro 45% Crnogoraca, skoro 29% Srba, 9% Bošnjaka i 5% Albanaca. Je li moguće da na popisu naredne godine bude više Srba nego na ranijim popisima? “

**MILO ĐUKANOVIĆ, PREDSJEDNIK CRNE GORE:** „Prije svega hajde da podsjetimo da smo tokom poslednjih mjeseci sa najviših državnih adresa iz Beograda, uključujući i predsjednika Republike Srbije, mogli čuti ocjene o njihovoj izuzetnoj zainteresovanosti za rezultate popisa u Crnoj Gori. Vjerujem da iz svega što sam prethodno kazao gotovo da i nema potrebe da Vam kvalifikujem takve ocjene. Zamislite da se eventualno sada ja iz Crne Gore javim i da kažem da sam veoma zainteresovan za rezultate popisa u Bosni i Hercegovini, Hrvatskoj ili u Sloveniji. Dakle, već takva formulacija govori o retrogradnosti te politike. Takva izjava potvrđuje sve ono što sam Vam kazao - da postoji intencija da se miješa u unutrašnje stvari susjednih država, da se na taj način ugrožava suverenitet susjednih država, da se želi izvoditi identitetski inženjering u regionu, kako bi se stvarao taj eufemistički nazvani 'srpski svet' i 'srpski prostor', što je eufemizam za Veliku Srbiju i dozvolite da kažem i to da se na taj način najgore moguće govori o ljudima kojima se želite obratiti, jer vi zaista njih silno potcjenjujete, ako mislite da možete voditi kampanju da bi oni promijenili svoj identitetski status, da bi zahvaljujući vašoj kampanji mogli promijeniti svoju nacionalnu ili vjersku pripadnost. Dakle, jasno je o kakvoj se tu politici radi, ali jasno je da se ta politika na neki način legitimisala. Jasno je da se ona legitimiše ispod jedne iskonstruisane formulacije, koja kaže da je to briga za prava ugroženih Srba u regionu. Više puta sam već dao komentar tih izjava i napravio paralelu sa 90-im godinama. To je ista onakva briga kojom je Milošević pokušao da odreaguje na Karadžićev poziv 90-ih godina da zaštiti ugrožena prava Srba u Bosni, i znamo kako je to završilo. Danas se na takav zov iz Crne Gore... “

**AMIR ZUKIĆ, N1:** „Nijeste mi odgovorili šta bi zapravo značilo za Crnu Goru ukoliko bi na popisu naredne godine bilo više Srba nego Crnogoraca? A sve to ide i u okviru kampanje da je zapravo crnogorstvo, crnogorski jezik, crnogorska država, Crnogorska crkva - da je to zapravo Vaš politički projekat?“

**MILO ĐUKANOVIĆ, PREDSJEDNIK CRNE GORE:** „To zaista mogu samo da govore ili ljudi koji su apsolutne neznalice i koji ništa ne znaju iz crnogorske istorije ili, rekao bih, bahati nacionalisti, koji misle da je njihov nacionalizam dovoljan argument da bismo se svi ostali skrajnuli sa njihovog osvajačkog puta. Dakle, crnogorska država je, kako rekoh, utemeljena u hiljadugodišnjoj istoriji. Crnogorska nacija, crnogorska kultura, Crnogorska pravoslavna crkva su takođe veoma utemeljeni u toj istoj istoriji, i utemeljeni su, rekao bih, ne samo u onome što su bili najviši pravni i politički akti Crne Gore tokom njenog istorijskog trajanja, nego su utemeljeni i u međunarodnim dokumentima. Vi znate da o Crnogorskoj pravoslavnoj crkvi ne piše samo Ustav Kraljevine Crne Gore, niti piše samo Ustav pravoslavnih konzistorija u Crnoj Gori, nego pišu i međunarodna dokumenta, dakle pišu i katalozi i Ruske pravoslavne crkve, i Vaseljenske pravoslavne crkve, koji Crnu Goru tog vremena, odnosno Crnogorsku pravoslavnu crkvu tog vremena svrstavaju u red desetak autokefalnih pravoslavnih crkava u svijetu. Dakle, nije riječ ni o kakvom pokušaju od strane aktuelne politike u Crnoj Gori da retušira crnogorsku istoriju, naprotiv, riječ je o našem ozbiljnom naporu da zaštitimo Crnu Goru, da zaštitimo naše pravo na slobodan izbor budućnosti i to smo uradili 21. maja 2006. godine, kada smo odlučili da obnovimo nezavisnu Crnu Goru. To smo tokom ovih 14 godina radili jasno definišući i realizujući viziju evropeizacije Crne Gore, dakle to predstavlja neki prekretnički poduhvat ove generacije u Crnoj Gori, da mimo onog što je bila naša istorija zaista Crnu Goru prepoznamo kao dio evropske civilizacije, kao dio evropskog kulturnog prostora, i zato smo se opredijelili da usvajamo evropski sistem vrijednosti da bismo kao krajnju konsekvencu obezbijedili evropski kvalitet života našim građanima i naravno da se veoma odlučno suprotstavljamo svima onima koji pokušavaju da nas odvrate od tog puta, i koji pokušavaju da nas vrate u svijet svoje mitomanije i svoje lažne istorije“.

**AMIR ZUKIĆ, N1:** „Bošnjaci i Albanci podržali su nezavisnost Crne Gore, evo sada nakon promjene vlasti i Bošnjačka stranka je najavila da neće ući u novu koaliciju. Kako će odlučiti albanski političari? Ovih dana premijer Albanije Edi Rama bio je u jednoj tajnoj posjeti Crnoj Gori, a podsjetiću Vas da je u Pressingu prije nekoliko sedmica Bakir Izetbegović lider SD-a rekao da će Bošnjaci i Albanci zažaliti za Vama?“

**MILO ĐUKANOVIĆ, PREDSJEDNIK CRNE GORE:** „Na početku želim da kažem da ono na što je savremena Crna Gora izrazito ponosna, to je taj multietnički sklad. Mislim da smo zahvaljujući tom povjerenju između predstavnika različitih naroda i ljudi različitih vjeroispovijesti i kultura uspjeli da sačuvamo ne samo mir, nego i stabilnost Crne Gore u ranim 90-im godinama. Želim da Vas podsjetim da je Crna Gora u tom periodu bila jedina ex jugoslovenska republika na čijoj teritoriji nije bilo rata, da smo tokom tih godina bili zapljusnuti raznim talasima izbjeglica, pa smo 99-e godine u Crnoj Gori imali 120.000 izbjeglica, što je više od 20 posto naše populacije i da šarolikost, kulturološka šarolikost tog izbjegličkog talasa ni na koji način nije dovela u pitanje crnogorsku stabilnost. Dakle, u teškim vremenima smo učvršćivali svoje multietničko društvo i multietničku demokratiju i ja zaista mislim da je to danas najvrednija međunarodna legitimacija Crne Gore. Kao što znate, rezultati izbora su vjerovatno stavili na iskušenje ono što je opredjeljenje manjinskih partija, ili partija manjinskih naroda u Crnoj Gori. Tokom ukupnog prethodnog perioda, Demokratska partija socijalista, kao najmoćnija partija koja je u kontinuitetu imalo oko 40% podrške biračke javnosti je ponavljala isti poziv, a to je - nezavisno od rezultata izbora, dakle, trebala nam ili ne podrška partija manjinskih naroda, naš poziv je otvoren, mi sa vama želimo da tvorimo izvršnu vlast Crne Gore, zato što za nas to nije pitanje matematike, nego je pitanje ozbiljne državne politike i vjerujemo da je partijama manjinskih naroda mjesto uz vodeću građansku partiju, partiju građanske profilacije, jer na taj način doprinosimo očuvanju građanskog karaktera države Crne Gore. Izbori su bili, nova parlamentarna većina sada...“

**AMIR ZUKIĆ, N1:** „Nijeste mi odgovorili kakav položaj sada očekujete za Bošnjake i Albance u Crnoj Gori?“

**MILO ĐUKANOVIĆ, PREDSJEDNIK CRNE GORE:** „Nijesam čuo pitanje“...

**AMIR ZUKIĆ, N1:** „Kakav položaj sada mogu očekivati Bošnjaci i Albanci u Crnoj Gori? Pitam Vas ovo posebno zbog napada i uvreda kojima su muslimani na sjeveru Crne Gore bili izloženi u izbornoj noći a i danima nakon toga?“

**MILO ĐUKANOVIĆ, PREDSJEDNIK CRNE GORE:** „Upravo sam krenuo da Vam kažem da i nova parlamentarna većina pokazuje interes da nastavi saradnju u okviru izvršne vlasti sa manjinskim partijama. Razgovarao sam, dakle, sa tim ljudima sa kojima nijesam samo partner, nego i prijatelj, kroz prijateljstvo koje je nastajalo tokom prethodnih godina. Vidim da imaju određenu rezervu, posebno prema jednom broju činilaca nove parlamentarne većine u Crnoj Gori. Dakle, prije svega prema Demokratskom fontu, zbog njihovog nacionalističkog i antievropskog djelovanja. Ni na koji način ne utičemo na odluke partija manjinskih naroda. Sa njima razgovaramo zaista kao sa ravnopravnim partnerima, oni će naravno donijeti odluku o tome šta će biti budućnost njihovog djelovanja, da li će nastaviti da djeluju u proevropskom savezu sa nama, kao jedna robusna opozicija u crnogorskom parlamentu, što mi izgleda danas vjerovatnije, ili će se neki od njih opredijeliti za saradnju sa parlamentarnom većinom. Nezavisno od toga, u odgovoru na Vaše pitanje, moram da kažem da smo sa žaljenjem prisustvovali izlivima nacionalizma prvih dana nakon završenih izbora, gdje su se predstavnici i podržavaoci nove parlamentarne većine, da kažem, u svojoj pobjedničkoj euforiji obrušili, posebno prema manjinama, posebno prema predstavnicima bošnjačkog naroda na sjeveru Crne Gore. Mislim da su institucije države odreagovale blagovremeno, da su, da kažem, spriječile dalju eskalaciju toga, da smo preduprijedili bilo kakvu težu posledicu ispoljavanja nacionalističke euforije od strane podržavaoca nove parlamentarne većine. Vjerujem da je crnogorski model multietničke demokratije i na tom iskušenju pokazao svoj kvalitet i svoju vitalnost i vjerujem da će Crna Gora nastaviti da se i dalje razvija kao građanska država i kao multietničko društvo“.

**AMIR ZUKIĆ, N1:** „Evo nas na kraju intervjua. Gospodine Đukanoviću, dosta ste pomirljivi večeras, mislim da će publici biti drago da čuje sve ove tonove zajedništva i mira u Crnoj Gori. Izgledalo je, odmah nakon izbora da Crnu Goru čekaju velike turbulencije. Ali, hoću za kraj još da mi kažete ovo – primijetilo se još u izbornoj noći da ste na neki način razočarani stavom međunarodne zajednice prema Vama. Imate li osjećaj da su glavne zapadne zemlje zapravo željele da odete?“

**MILO ĐUKANOVIĆ, PREDSJEDNIK CRNE GORE:** „Nije u pitanju nikakvo razočarenje, ni u ovih 30 godina se nijednog časa nijesmo oslanjali na bilo kakvu pomoć iz nekih važnih međunarodnih centara. Sve što smo uradili od referenduma o nezavisnosti pa do članstva u NATO su bile naše odluke, odluke koje su bile zasnovane na autentičnoj volji građana Crne Gore i nas kao legitimnih predstavnika građana Crne Gore. Prema tome, nijesam imao nikakva očekivanja ni sada sa bilo koje međunarodne adrese, ali ono što ste primijetili i što želim da sada preciziram – jeste moje razočarenje indolentnošću određenih prozapadnih centara u odnosu na to što se događa u jednom evropskom regionu. Ja držim da je Balkan važan dio savremene evropske civilizacije, dakle, važan faktor evropske stabilnosti i prosperiteta, da bi za stabilnost i prosperitet tog regiona svi morali biti zainteresovani, da bi najzainteresovanija morala biti lokomotiva savremene Evrope, a to je EU, i da kažem, moje razočarenje je što je i EU i naš ključni evroatlanski partner neka druga pitanja pretpostavio ovom pitanju, ostavljajući time ovaj evropski region na milost i nemilost nekim drugim uticajima, uticajima koji nijesu vezani samo za Balkan, ja mislim da svi griješe koji vjeruju da je Crna Gora od takvog geopolitičkog značaja da bi se Rusija morala toliko pasionirano morala baviti promjenom vlasti u Crnoj Gori. Ne mislim ni da je u pitanju izlazak na topla mora, ja mislim da je to što se događa u našem regionu sastavni dio jedne antievropske ofanzive koja se vodi iz Moskve, dakle, sa ciljem rušenja evropskog sistema vrijednosti, i o tome imamo svjedočanstva ne samo na Balkanu“.

**AMIR ZUKIĆ, N1:** „Hvala Vam gospodine Đukanoviću. Bio je ovo predsjednik Crne Gore, ekskluzivno u Pressingu“.